Diari Oficial de la Generalitat Valenciana


Sumari del DOGV 5050, del 15-07-2005 (2005/7666)

RESOLUCIÓ de 15 de juny de 2005, del conseller de Territori i Habitatge, per la qual s'aprova definitivament la modificació puntual número 19 del Pla General d'Ordenació Urbana de Burriana (Castelló).
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5050

Data del DOGV
:   15-07-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/7666


Data del document
:   15-06-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Borriana
    * pla d'urbanisme

RESOLUCIÓ de 15 de juny de 2005, del conseller de Territori i Habitatge, per la qual s'aprova definitivament la modificació puntual número 19 del Pla General d'Ordenació Urbana de Burriana (Castelló). [2005/M7666]
  
Vist l'expedient relatiu a la modificació puntual número 19 del Pla general d'ordenació urbana de Burriana (Castelló), i de conformitat amb els següents,
  
Antecedents de fet
  
1. El Ple de l'Ajuntament de Burriana, en sessió 29 d'abril de 2004, va acordar exposar al públic la modificació, la qual es va dur a terme mitjançant anuncis publicats en el periòdic El Mundo de 25 de maig de 2004 i en el Diari Oficial de la Generalitat Valenciana de data 18 de juny de 2004. Transcorregut el període d'informació al públic, durant el qual no es van formular al·legacions, el ple de l'Ajuntament va aprovar provisionalment la modificació en sessió de data 2 de setembre de 2004.
  
2. El projecte consta de memòria i plànols. Durant la tramitació de l'expedient no s'han emés informes sectorials.
  
3. La Comissió Territorial d'Urbanisme de Castelló, en sessió de data 15 de desembre de 2004, va acordar emetre un informe favorable en relació amb la modificació puntual número 19 del Pla General de Burriana, i elevar la proposta d'aprovació definitiva al conseller de Territori i Habitatge, previ dictamen del Consell Jurídic Consultiu.
  
4. Aquesta conselleria va sol·licitar el corresponent dictamen del Consell Jurídic Consultiu de la Comunitat Valenciana d'acord amb el que establix l'article 10.8.e) de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana. Així mateix amb data 16 de febrer de 2005, el conseller de Territori i Habitatge va emetre un informe favorable emés basant-se en la disposició transitòria novena de la Llei 6/1994, de 15 de novembre.
  
Amb data 12 de maig de 2005, s'emet dictamen del Consell Jurídic Consultiu de la Comunitat València en el qual es conclou que la modificació puntual número 19 del Pla General d'Ordenació Urbana de Burriana (Castelló) és conforme amb l'ordenament jurídic.
  
Fonaments de dret
  
1. Respecte de la tramitació i la documentació de la present modificació puntual del Pla General de Burriana, de conformitat amb el que establix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant LRAU), com també en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV), cal indicar que es planteja la qüestió de si s'ha complit o no el que disposa l'article 145 del RPCV, segons el qual «els plans generals o les seues modificacions han de ser redactats i subscrits per tècnics competents al servei de l'administració o contractats per aquestes».
  
En el cas que ens ocupa la modificació s'ha formulat per un particular, el qual ha sol·licitat de l'Ajuntament la tramitació del projecte de modificació redactat per tècnics contractats per aquell, i no per l'administració. L'Ajuntament, en l'acord plenari pel qual s'exposa al públic la modificació, ha indicat que «assumeix com propi» el projecte de modificació, amb la qual cosa pretén donar ja per complit l'article 145 del RPCV. No obstant això, no consta que aquesta assumpció implique que haja sorgit una relació contractual entre l'Ajuntament i els tècnics redactors de la modificació.
  
Segons resulta de l'escrit del particular que dóna començament a l'expedient administratiu municipal, la modificació puntual es formula pel particular que, al seu torn, està tramitant el corresponent programa d'actuació integrada. Els articles 145 i 148 del RPCV, llocs en relació amb els articles del 80 al 85 del mateix text reglamentari, impliquen que l'alteració de l'ordenació detallada prevista pel Pla General en un sòl urbà o urbanitzable realitzada a instàncies d'un particular en ocasió del desenvolupament d'un programa ha de ser efectuada a través d'un pla parcial o de reforma interior de millora. Així, no sols és que el particular no pot tramitar com a modificació puntual aquesta alteració, sinó que aquesta ha de formalitzar-se en un Pla de reforma interior de millora que continga totes les determinacions i tots els documents previstos en els articles del 80 al 85 del RPCV.
  
No obstant això, no pot desconéixer-se tampoc que l'article 29 de la Constitució reconeix com un dret fonamental el dret de petició, dret desenvolupat per la Llei orgànica 4/2001, de 14 de novembre, l'article 11.2 de la qual estableix que «quan la petició s'estime fundada, l'autoritat o òrgan competent per a conéixer aquesta, estarà obligat a atendre-la i a adoptar les mesures que estime oportunes a fi d'aconseguir la seua plena efectivitat, incloent, si és el cas, l'impuls dels procediments necessaris per a adoptar una disposició de caràcter general». En última instància, aquest seria el fonament de l'acord municipal pel qual s'assumeix com pròpia la modificació i s'acorda la seua tramitació.
  
Així les coses, és possible concloure que la presumpta inexistència d'una relació contractual entre l'Ajuntament i els tècnics redactors de la modificació no pot considerar-se una irregularitat que puga produir un efecte invalidant que haja d'impedir l'aprovació definitiva autonòmica de la modificació, ara bé, el sol·licitant ha de tramitar amb l'alternativa tècnica del programa el corresponent pla parcial o de reforma interior de millora.
  
2. L'objecte del document és modificar l'ordenació detallada de la unitat d'execució B-4 del sòl urbà de Burriana. Amb aquesta modificació es produeix una alteració de l'emplaçament de zones verdes. Fonamentalment, les modificacions consisteixen en els punts següents:
  
- Es modifica la ubicació de la zona verda, que se situa contra el mur del llit del riu Ana i contemplar la integració del vial en la ronda.
  
- Es creen diversos illots a fi de millorar l'ordenació viària i el trànsit en la ronda i la resta de vials inclosos en l'interior de la unitat d'execució, a fi de complir les condicions de connexió.
  
El resum de superfícies és el següent:
  
Concepte Pla en vigor Modificació
  
Superfície 31.096,74 m² 31.096,74 m²
  
Edificabilitat EDC 2 54.366,48 m² 54.366,48 m²
  
Zona verda 2.494,27 m² 6.369,70 m²
  
Viari 14.667,07 m² 10.791,64 m²
  
Total sòl dotacional 17.161,34 m² 17.161,34 m²
  
3. La modificació puntual del Pla general de Burriana que ara s'examina suposa la introducció d'alteracions en l'ordenació detallada del Pla general.
  
Com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o urbanitzable s'emmarca dins de la discrecionalitat del planejament urbanístic, gaudint en aquests casos l'administració d'àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La LRAU recull clarament aquestes idees. Així, l'article 40 d'aquesta Llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació, qüestionar la interpretació d'aquest interés formulada pel municipi des de la seua mateixa representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
4. La modificació tramitada per l'Ajuntament no s'oposa a cap precepte de la LRAU i del RPCV, i la resta de legislació aplicable, en els termes que es planteja, no hi ha obstacles a la seua aprovació definitiva. La modificació puntual sotmesa a aprovació autonòmica es justifica en criteris de racionalitat prou motivats i no s'oposa a cap precepte legal, per la qual cosa procedeix la seua aprovació definitiva. Pel que fa a les zones verdes, ha de concloure's que aquesta satisfà plenament els criteris de racionalitat, per la qual cosa cal informar favorablement sobre la modificació.
  
5. En incorporar la modificació del pla una variació de les zones verdes, conforme al que establix l'article 55.4 de la Llei reguladora de l'activitat urbanística, consta en l'expedient informe favorable del Consell Superior d'Urbanisme, substituït en l'exercici de les seues funcions pel conseller de Territori i Habitatge, amb un informe previ de la Comissió Territorial d'Urbanisme, en aplicació de la Disposició transitòria novena de l'esmentada llei i la Disposició transitòria tercera del Decret 201/2003, de 3 d'octubre, del Consell de la Generalitat, pel qual s'aprova el Reglament dels òrgans urbanístics de la Generalitat Valenciana.
  
D'altra banda, consta en l'expedient dictamen del Consell Jurídic Consultiu de data 12 de maig de 2005, conforme amb el que disposa l'article 10.e) de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana
  
6. El conseller de Territori i Habitatge és l'òrgan competent per a resoldre sobre l'aprovació definitiva del present expedient, de conformitat amb el que establix l'article 39 de la referida LRAU, en relació amb l'article 6.e) de l'esmentat Reglament dels òrgans urbanístics de la Generalitat.
  
Vistos els preceptes legals citats, i la resta de disposicions de general i pertinent aplicació, de conformitat amb l'acord de la Comissió Territorial d'Urbanisme de Castelló, conforme amb el Consell Jurídic Consultiu de la Comunitat Valenciana, resolc:
  
Aprovar definitivament la modificació puntual núm. 19 del Pla general d'ordenació urbana de Burriana (Castelló).
  
Contra la present resolució, que posa fi a la via administrativa, es pot interposar recurs potestatiu de reposició en el termini d'UN MES, davant del conseller de Territori i Habitatge, o bé recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de DOS MESOS, comptadors des de l'endemà de la notificació o publicació d'aquesta, de conformitat amb el que preveu l'art. 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'òrgans urbanístics de la Generalitat, i art. 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.